Werfinfo - Dominee.org.za - Die Woord vir Almal!
Outeur Profiel (0)
Geskryf deur Webmeester
Woensdag, 01 April 2015 19:29
Die Christelike kerkjaar is gebou rondom die groot Christelike feeste. Dit begin by Advent met Kersdag as fokus. Epifanie begin 6 Januarie en eindig met die Sondag van Verheerliking. Die volgende groot fees is Paasfees maar dit word voorafgegaan deur die 40 dae van Lydenstyd. Lydenstyd word ingelei deur Aswoensdag en sluit af in die Heilige week net voor Goeie Vrydag. Vanaf Opstandingsondag volg Paastyd. Hemelvaartdag lei die Pinkstertyd in.
Lydenstyd is 'n seisoen van 40 dae waarin ons as Christene met vreugde, erns en pyn terugdink aan Jesus wat namens ons die lyding en straf vir sonde op Hom geneem het en in ons plek daarvoor gesterf het. Ons moet daarop reageer en daarom berei ons voor vir Paasfees en 'n Opstandingslewe.
Donker aardse kleure soos bruin, grys, rooi en pers. Die laaste Sondag tot voor Goeie vrydag gebruik ons diep helder rooi om die bloed van Jesus te simboliseer. Op Goeie Vrydag en Grafsaterdag word geen kleur (swart) of versierings gebruik nie.
Die kruis dien as hoof simbool. Ander simbole soos 'n doringkroon, spykers kan ook gebruik word.
Lydenstyd is 'n tyd van hertoewyding en dissipelskap. Die Westerse kerk het in die tweede helfte van die vierde eeu begin om as voorbereiding vir Paasfees 'n vas tydperk van 40 dae in te stel. Die vas het meestal beteken dat slegs een maaltyd per dag sonder vleis geëet word. Hierdie tyd kan met 'n bietjie verbeelding met groot vrug in ons huise gebruik word, bv. deur te vas van 'n gewoonte of lekker eetding, soos die lees van tydskrif, die kyk van TV, geen gebruik van suiker, ens.
Die Jode het die Pasga gebruik om hul huise van hoek tot kant skoon te maak. Die Pasga is gedurende Israel se lente (daarom "Springcleaning"). Die skoonmaak was veral om seker te maak dat daar geen gis in die huis is nie. Volgens bepalings van die Pasga moes daar geen suurdeeg vir die duur van Pasga in enige huis wees nie. In 1Kor.5:7-8 is daar 'n vergelyking tussen gis en sonde. Dit sal goed wees as ons in hierdie tyd "springcleaning" in en om ons huise en gewoontes doen en dit wat die Here nie verheerlik nie te verwyder en weg te gooi.
Kleingroepe kan "vuil " areas in die omgewing takel en skoon maak. Dink ook aan hulp by ouetehuise, ens.
Aangesien daar so baie onbekeerde mense en volke is kan die tyd gebruik word om weekliks op 'n groep te konsentreer, inligting bekend te stel en vir hulle te bid.
Gee/vra geleentheid by eredienste vir getuienisse oor projekte en uitreike.
Net soos tydens Advent kan 'n uitstal tafel in die huis of in die kerk opgestel word. Die volgende items kan weekliks op die tafel geplaas word om die lydensboodskap tuis te bring: 'n Houtkruis, hamer en sewe groot spykers, doringkroon, sweep, stok met spons, flessie asyn, groot Bybel, aardbol, sewe rooi blomme, groot wit kers, ens.
Een van die wonderlike tradisies van die tyd is dat baie hulle in die tyd van sekere dinge soos bv. sjokolade of bepaalde kossoorte weerhou of selfs sterker selfdissipline toepas.
Gebruik die 40 dae om elke dag een item wat jy nie meer gebruik nie eenkant te sit en aan die einde van Lydenstyd skenk jy dit aan 'n behoeftige organisasie.
Verander jou status op Facebook, WhatsApp, ens. Gebruik aardse agtergronde en prentjies van kruise om jou te herinner dat jou taak is om die te help om die pyn an swaarkry van die wêreld te help verlig. Jy kan ook tekse plaas wat jou en ander sal motiveer vir hierdie wonderlike taak.
Vul asseblief hierdie kort artikel aan met idees en projekte wat julle doen om Lydenstyd mee te vier. Onthou dat jul projekte ook op ons Kalender adverteer kan word! As jul gebede nodig het vir die projekte kan dit hier versoek word.
1. Lydenstyd – Riglyne vir selgroepe en gesinne. NGK Witrivier 1998.
2. Preekstudies met liturgiese voorstelle gebaseer op die kerkjaar. Buvton/Communitas.
3. Grafieke en fotos: Kopiereg. www.dominee.org.za.
Saamgestel deur Dirk C Lourens (vdm). 29.03.2014. www.dominee.org.za.
Sondag, 20 Maart 2016 06:43
Palmsondag & Groot Lydensweek
In die kerklike jaar word Jesus se intog in Jerusalem op Palmsondag gevier, met verwysing na die palmtakke waarmee Jesus feestelik in Jerusalem verwelkom is (Joh 12:13).
Met Palmsondag begin die Groot Lydensweek, die laaste week van Jesus se lydensweg. Die lydensweg na die kruis gaan deur die Groot Lydensweek. Hierdie week omvat die sentrale gebeure van die Christelike geloof.
Ons bewys op Palmsondag hulde aan Jesus, en eer Hom as koning. Dit geskied hoopvol, want die lydensweek loop op die halleluja van Paassondag uit. Dit geskied ook somber, want die verheerliking van die nederige, dienende Koning op die donkie loop langs die weg van die kruis.
Lukas gee ‘n besondere perspektief op die Groot Lydensweek wat in Jerusalem afspeel. Daarmee help hy ons om te verstaan hoe ons lewe, ons roeping, ons missie as gelowiges en as gemeente inskakel by Jesus se missie.
Palmsondag is die laaste van die Lydensondae. Dit is terselfdertyd die begin van Groot Lydensweek. Daar is dus die element van triomf by die intog in Jerusalem, maar daar is ook die besef dat Jesus gekom het om te ly en te sterf in hierdie einste Jerusalem! Hierdie twee elemente moet deurlopend op Palmsondag vasgehou word.
Vrydag dra ons somber klere/kleure.
Paassondag dra ons helder/bont kleure en bring blomme.
Gebruike: (Preekstudies met Liturgiese voorstelle, 2007/2008, bl 82)
• Deel kruisies uit wat uit palmblare gevleg is. Soms word klein houtkruise gebruik.
• Hou ’n optog met palmtakke deur die strate na die kerkgebou. Dit kan ook ekumenies georganiseer word. ’n Houtesel met ’n Christusbeeld daarop het eens deel van die optog gevorm.
• Die gemeente vergader buite die kerk en stap saam in prosessie die kerk binne. ’n Kruis kan gedra word. Die eerste gedeelte van die diensorde kan reeds afgehandel word waar die gemeente buite die kerkgebou byeenkom.
• Kinders dra palmtakke by die aanvang van die erediens of tydens die lofsang in en lê dit voor in die kerk. Sommige gemeentes sluit ’n bede in die openingsgebed in waarin gevra word dat die palmtakke getuienis lewer van die dag wat herdenk word.
• Die kerk word met palmtakke versier.
• Drapeer ’n swart doek oor die kansel met die oog op Groot Lydensweek.
• Waar Groot Lydensweek nie gevier word nie, word die gemeente geleentheid gebied om tydens die diens oor die “stasies van die kruis” na te dink.
Groot Lydensweek - die pas na Paasfees
• Palmsondag: Intog in Jesusalem – Matteus 21:1-11
• Maandag: Jesus word gesalf - Matteus 26:6-13
• Dinsdag: Jesus eet saam met sy dissipels - Matteus 26:26-30
• Woensdag: Jesus bid in Getsemane - Matteus 26:36-46
• Wit Donderdag: Jesus word gevange geneem - Matteus 26:47-50
• Goeie Vrydag: Petrus verloën Jesus - Matteus 26:69-75
Jesus word gekruisig - Matteus 27:27-61
• Stil Saterdag: Matteus 27:62-66
• Paasfees: Opstandingsondag - Matteus 28:1-9
Jesus, Man van Smarte,
Nederig wil ons U in daardie laaste pyngevulde dae op u lydensweg volg. Maak ons, deur u Heilige Gees, ontvanklik vir u boodskap.
- Palmsondag... Hosanna!
- Maandag... Maria salf Jesus se voete
- Woensdag... Judas se verraad
- Donderdag... Jesus was die dissipels se voete
- Goeie Vrydag... Kruisiging
- Stil Saterdag... Wag geduldig op die Belofte
- Paasfees! Opstandingsfees!
Loof die Here! Amen.
Vul asseblief hierdie kort artikel aan met idees en projekte wat julle doen om Palmsondag en die Groot Lydensweek mee te vier. Onthou dat jul projekte ook op ons Kalender adverteer kan word! As jul gebede nodig het vir die projekte kan dit hier versoek word.
1. Preekstudies met liturgiese voorstelle, 2007/2008 & 2010. Buvton
2. Foto: Intog in Jesusalem. Kinderbybel 1960.
Grafieke en fotos: Kopiereg. www.dominee.org.za.
Saamgestel deur Dirk C Lourens (vdm). 14.02.2018. www.dominee.org.za.